I forbindelse med etableringen af den nye jernbanestrækning fra Lindholm Station til Aalborg Lufthavn skal bilisterne fra Thistedvej fra i dag køre på den nye bro henover jernbanen.

I dag blev der åbnet for kørsel på den nye vejbro over den planlagte jernbane til Aalborg Lufthavn. I forbindelse med etableringen af den nye jernbanestrækning fra Lindholm Station til Aalborg Lufthavn skal bilisterne fra Thistedvej fra i dag køre på den nye bro henover jernbanen. Arbejdet med den nye vejbro har været i gang siden marts. - Vi er klar over, at Thistedvej er en vigtig indfaldsvej til Aalborg, så derfor er vi meget tilfredse med, at vi nu igen kan åbne vejen til glæde for de mange trafikanter, der dagligt benytter vejen til og fra Aalborg, siger Banedanmarks projektleder, Helene Hundstrup Granhøj. Aalborg Lufthavn er den tredjestørste i Danmark, og med den nye bane vil den få direkte forbindelser til hovedjernbanenettet via Aalborg og Aarhus. Banedanmark forventer, at den nye bane til Aalborg Lufthavn er klar til indvielse ved udgangen af 2020.